ไฟเขียว‘เอ็กซิมแบงก์’ แก้กม.ทำธุรกรรมเพิ่ม
ครม.อนุมัติแก้กฎหมายเอ็กซิมแบงก์ ทำธุรกรรมหลากหลายขึ้น หนุนเอกชนไทยลุยค้าขายลงทุนอาเซียนคล่องตัวขึ้น
25 ม.ค. 2560

ครม.อนุมัติแก้กฎหมายเอ็กซิมแบงก์ ทำธุรกรรมหลากหลายขึ้น หนุนเอกชนไทยลุยค้าขายลงทุนอาเซียนคล่องตัวขึ้น
นายกอบศักดิ์ ภูตระกูล ผู้ช่วยรัฐมนตรีประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) เห็นชอบร่าง พ.ร.บ.ธนาคารเพื่อการส่งออกและนำเข้าแห่งประเทศไทย หรือเอ็กซิมแบงก์ สาระสำคัญ คือ 1.ขอบเขตการรับประกันความเสี่ยงในการได้รับการชำระเงิน ให้ครอบคลุมถึงการขายสินค้าให้คู่สัญญาในประเทศซึ่งเป็นผู้ส่งออก ซึ่งจะทำให้ต้นทุนการทำประกันต่ำลง และให้เอ็กซิมแบงก์สามารถรับประกันความเสี่ยงในการที่ธนาคารของผู้ส่งออกหรือผู้ลงทุนถูกเรียกให้ชำระเงินตามหนังสือค้ำประกันโดยไม่มีเหตุผลอันสมควร
นอกจากนี้ ยังกำหนดให้เอ็กซิมแบงก์สามารถค้ำประกันให้นักลงทุนที่ไม่ได้ขอสินเชื่อจากเอ็กซิมแบงก์ สามารถรับประกันความเสี่ยงในการให้สินเชื่อการลงทุนให้แก่ธนาคารของผู้ลงทุน เพื่อช่วยลดความเสี่ยงให้ธนาคารพาณิชย์ไทยในการให้สินเชื่อแก่นักลงทุนในไทยมากขึ้น 
ทั้งนี้ ร่างกฎหมายนี้ยังแก้ไขให้อำนาจเอ็กซิมแบงก์ในการรับประกันต่อ รับประกันร่วม หรือเป็นนายหน้ารับประกันที่เกี่ยวข้องกับความเสี่ยง ซึ่งเป็นการขยายอำนาจการทำธุรกรรมให้กว้างขึ้น จากเดิมที่รับประกันความเสี่ยงการลงทุนในต่างประเทศได้เฉพาะกิจการที่ธนาคารให้สินเชื่อ แต่การประกันความเสี่ยงทางการเมือง ยังต้องเป็นไปตามหลักเกณฑ์ วิธีการ เงื่อนไขที่กำหนดโดยกฎกระทรวง
“การแก้ไขกฎหมายครั้งนี้จะเพิ่มอำนาจให้เอ็กซิมแบงก์ทำกิจการคล่องตัว ยกระดับบทบาทส่งเสริมบริษัทไทยที่ทำการค้าและลงทุนในอาเซียน โดยเฉพาะในกลุ่มประเทศซีแอลเอ็มวี ให้ธุรกิจไทยพัฒนาเป็นบริษัทระดับภูมิภาคและระดับโลกมากขึ้น” นาย กอบศักดิ์ กล่าว